erhwenkuo/poetry-chinese-zhtw huggingface dataset:
薄媚
作者：董穎（宋）

怒潮卷雪，魏岫布雲，越襟吳帶如斯。有客經遊，月伴風隨。值盛世。觀此江山美。合放懷、何事卻興悲。不為回頭，舊谷天涯。為想前君事。越王嫁禍獻西施。吳即中深機。闔廬死。有遺誓。句踐必誅夷。吳未乾戈出境，倉卒越兵，投怒夫差。鼎沸鯨鯢。越遭勁敵，可憐無計脫重圍。歸路茫然，城郭丘墟，飄泊稽山裡。旅魂暗逐戰塵飛。天日慘無輝。
薄媚
作者：董穎（宋）

自笑平生，英氣凌雲，凜然萬里宣威。那知此際。熊虎塗窮，來伴麋鹿卑棲。既甘臣妾，猶不許，何為計。爭若都燔寶器。盡誅吾妻子。徑將死戰決雄雌。天意恐憐之。偶聞太宰，正擅權，貪賂市恩私。因將寶玩獻誠，雖脫霜戈，石室囚繫。憂嗟又經時。恨不如巢燕自由歸。殘月朦朧，寒雨蕭蕭，有血都成淚。備嘗險厄返邦畿。冤憤刻肝脾。
薄媚
作者：董穎（宋）

種陳謀，謂吳兵正熾。越勇難施。破吳策，唯妖姬。有傾城妙麗。名稱西子。歲方笄。算夫差惑此。須致顛危。范蠡微行，珠貝為香餌。苧蘿不釣釣深閨。吞餌果殊姿。素肌纖弱，不勝羅綺。鸞鏡畔、粉面淡勻，梨花一朵瓊壺裡。嫣然意態嬌春，寸眸剪水。斜鬟松翠。人無雙、宜名動君王，繡履容易。來登玉階。
薄媚
作者：董穎（宋）

窣湘裙，搖漢佩。步步香風起。斂雙蛾，論時事。蘭心巧會君意。殊珍異寶，猶自朝臣未與。妾何人，被此隆恩，雖令效死。奉嚴旨。隱約龍姿忻悅。重把甘言說。辭俊雅，質娉婷，天教汝、眾美兼備。聞吳重色，憑汝和親，應為靖邊陲。將別金門，俄揮粉淚。靚妝洗。
薄媚
作者：董穎（宋）

飛雲駛。香車故國難回睇。芳心漸搖，迤邐吳都繁麗。忠臣子胥，預知道為邦崇。諫言先啟。願勿容其至。周亡褒姒。商傾妲己。吳王卻嫌胥逆耳。才經眼、便深恩愛。東風暗綻嬌蕊。綵鸞翻妒伊。得取次、于飛共戲。金屋看承，他宮盡廢。
薄媚
作者：董穎（宋）

華宴夕，燈搖醉。粉菡萏，籠蟾桂。揚翠袖，含風舞，輕妙處，驚鴻態。分明是。瑤臺瓊榭，閬苑蓬壺，景盡移此地。花繞仙步，鶯隨管吹。寶帳暖留春，百和馥郁融鴛被。銀漏永，楚雲濃，三竿日、猶褪霞衣。宿酲輕腕，嗅宮花，雙帶系。合同心時。波下比目，深憐到底。
薄媚
作者：董穎（宋）

耳盈絲竹，眼搖珠翠。迷樂事。宮闈門。爭知。漸國勢凌夷。奸臣獻佞，轉恣奢淫，天譴歲屢飢。從此萬姓離心解體。越遣使。陰窺虛實，蚤夜營邊備。兵未動，子胥存，雖堪伐、尚畏忠義。斯人既戮，又且嚴兵捲土，赴黃池觀釁，種蠡方雲可矣。
薄媚
作者：董穎（宋）

機有神，徵鼙一鼓，萬馬襟喉地。庭喋血，誅留守，憐屈服，斂兵還，危如此。當除禍本，重結人心，爭奈竟荒迷。戰骨方埋，靈旗又指。勢連敗。柔荑攜泣。不忍相拋棄。身在兮，心先死。宵奔兮，兵已前圍。謀窮計盡，淚鶴啼猿，聞處分外悲。丹穴縱近，誰容再歸。
薄媚
作者：董穎（宋）

哀誠屢吐，甬東分賜。垂暮日，置荒隅，心知愧。寶鍔紅委。鸞存鳳去，辜負恩憐，情不似虞姬。尚望論功，榮還故里。降令曰，吳亡赦汝，越與吳何異。吳正怨，越方疑。從公論、合去妖類。蛾眉宛轉，竟殞鮫綃，香骨委塵泥。渺渺姑蘇，荒蕪鹿戲。
薄媚
作者：董穎（宋）

王公子。青春更才美。風流慕連理。耶溪一日，悠悠回首凝思。雲鬟煙鬢，玉佩霞裾，依約露妍姿。送目驚喜。俄迂玉趾。同仙騎。洞府歸去，簾櫳窈窕戲魚水。正一點犀通，遽別恨何已。媚魄千載，教人屬意。況當時。金殿裡。
卜算子
作者：董穎（宋）

春淺借和風，吹綠庭皋樹。依約屏間出紫雲，入閣風流處。便做鐵心腸，也為梅花語。欲去東君更挽留，巧棧煙霞路。
滿庭芳
作者：董穎（宋）

紅鬥風桃，綠肥菸草，楊柳春暗重門。五陵佳興，釀醞付芳尊。窈窕笙簫叢裡，金猊篆、霧繞雲紛。勾情也，歌眉低翠，依約鷓鴣村。人生須快意，十分春事，才破三分。況點檢年時，勝客都存。更把餘歡卜夜，縱徹曉、蠟淚流痕。花陰晝，朱簾未卷，猶自醉昏昏。
滿庭芳
作者：潘良貴（宋）

夾水松篁，一天風露，覺來身在扁舟。桂花當午，雲卷素光流。起傍篷窗危坐，飄然竟、欲到瀛洲。人世樂，那知此夜，空際列瓊樓。休休。閒最好，十年歸夢，兩眼鄉愁。謾贏得、蕭蕭華髮盈頭。往事不須追諫，從今去、拂袖何求。一尊酒，持杯顧影，起舞自相酬。
柳梢青
作者：董德元（宋）

滿腹文章，滿頭霜雪，滿面埃塵。直至如今，別無收拾，只有清貧。功名已是因循。最懊恨、張巡李巡。幾個明年，幾番好運，只是瞞人。
青玉案
作者：馮時行（宋）

年時江上垂楊路。信柱杖、穿雲去。碧澗步虛聲裡度。疏林小寺，遠山孤渚，獨倚闌干處。別來無幾春還暮。空記當時錦囊句。南北東西知幾許。相思難寄，野航蓑笠，獨釣巴江雨。
虞美人
作者：馮時行（宋）

東君已了韶華媚。未快芳菲意。臨居傾倒向荼䕷。十萬寶珠瓔珞、帶風垂。合歡翠玉新呈瑞。十日傍邊醉。今年花好為誰開。欲寄一枝無處、覓陽臺。
虞美人
作者：馮時行（宋）

芳菲不是渾無據。只是春收取。都將醞造晚風光。百尺瑤臺、吹下半天香。多愁多病疏慵意。也被香扶起。微吟小酌送花飛。更拚小屏幽夢、到開時。
虞美人
作者：馮時行（宋）

去年同醉黃花下。采采香盈把。今年仍復對黃花。醉裡不羞斑鬢、落烏紗。勸君莫似陽關柳。飛伴離亭酒。願君只似月常圓。還使人人一月、一回看。
漁家傲
作者：馮時行（宋）

雲復衡茅霜雪後。風吹江面青羅皺。鏡裡功名愁裡瘦。閒袖手。去年長至今年又。梅逼玉肌春欲透。小槽新壓冰澌溜。好把升沈分付酒。光陰驟。須臾又綠章臺柳。
天仙子
作者：馮時行（宋）

風幸多情開得好。忍卻吹教零落了。弄花衣上有餘香，春已老。枝頭少。況又酒醒鶗鴂曉。一片初飛情已悄。可更如今紛不掃。年隨流水去無蹤，恨不了。愁不了。樓外遠山眉樣小。
點絳唇
作者：馮時行（宋）

十日春風，吹開一歲閒桃李。南柯驚起。歸踏春風尾。世事無憑，偶耳成憂喜。歌聲裡。落花流水。明日人千里。
玉樓春
作者：馮時行（宋）

杏花微露春猶淺。春淺愁濃愁送遠。山拖餘翠斷行蹤，細雨疏煙迷望眼。暮雲濃處輕吹散。往事時時心上見。不禁慵瘦倚東風，燕子雙雙花片片。
點絳唇
作者：馮時行（宋）

江上新晴，閒撐小艇尋梅去。自知梅處。香滿魚家路。路盡疏籬，一樹開如許。留人住。留人不住。黯淡黃昏雨。
點絳唇
作者：馮時行（宋）

眉黛低顰，一聲春滿留蘇帳。卻從檀響。漸到梅花上。歸臥孤舟，梅影舟前揚。勞心想。岸橫千嶂。霜月鋪寒浪。
夢蘭堂
作者：馮時行（宋）

小雨清塵淡煙晚。官柳殢花待暖。君愁入傷闕眼。芳草綠、斷雲歸雁。酒重斟，須再勸。今夕近、明朝乍遠。到時暗花飛亂。千里斷腸春不管。
驀山溪
作者：馮時行（宋）

艱難時世。萬事休誇會。官宦誤人多，道是也、終須不是。功名事業，已是負初心，人老也，發白也，隨分謀生計。如今曉得，更莫爭閒氣。高下與人和，且覓個、置錐之地。江村僻處，作個老漁樵，一壺酒，一聲歌，一覺醺醺睡。
醉落魄・一斛珠
作者：馮時行（宋）

點酥點蠟。憑君盡做風流骨。漢家舊樣宮妝額。流落人間，真個沒人識。佳人誤撥龍香覓。一枝初向煙林得。被花惹起愁難說。恰恨西窗，酒醒烏啼月。
蝶戀花
作者：朱松（宋）

清曉方塘開一鏡。落絮飛花，肯向春風定。點破翠奩人未醒。餘寒猶倚芭蕉勁。擬託行雲醫酒病。簾卷閒愁，空佔紅香逕。青鳥呼君君莫聽。日邊幽夢從來正。
點絳唇
作者：朱翌（宋）

流水泠泠，斷橋橫路梅枝亞。雪花飛下。渾似江南畫。白璧青錢，欲買春無價。歸來也。西風平野。一點香隨馬。
朝中措
作者：朱翌（宋）

玉臺金盞對炎光。全似去年香。有意莊嚴端午，不應忘卻重陽。菖蒲九葉，金英滿把，同泛瑤觴。舊日東籬陶令，北窗正臥義皇。
生查子
作者：朱翌（宋）

宮紗蜂趁梅，寶扇鸞開翅。數折聚清風，一捻生秋意。搖搖雲母輕，嫋嫋瓊枝細。莫解玉連環，怕作飛花墜。
阮郎歸
作者：陳康伯（宋）

閒來溪上有云飛。溪光接翠微。江南三月落花時。春波去棹遲。尋竹路，破林扉。蒼臺舊釣磯。欲歸回首未成歸。黃塵滿素衣。
浪淘沙
作者：陳康伯（宋）

臺上憑闌干。猶怯春寒。被誰偷了最高山。將謂六丁移取去，不在人間。卻是曉寒閒。特地遮欄。與天一樣自漫漫。喜得東風收卷盡，依就追還。
踏莎行
作者：歐陽澈（宋）

雁字書空，橘星垂檻。江天水墨秋光晚。香絲嫋嫋祝堯年，公庭錫宴揮金碗。醉索蠻箋，狂吟象管。珠璣燦燦驚人眼。遏雲更倩雪兒歌，從教拍碎紅牙板。
蝶戀花
作者：歐陽澈（宋）

紅葉飄風秋欲暮。送目層樓，簾卷西山雨。解榻聚賓揮玉塵。風流只欠王夷甫。質劍為公沽綠醑。滌濯吟魂，擬摘黃花句。醉眼瞢騰攜手處。謝池風月誰分付。
玉樓春
作者：歐陽澈（宋）

個人風韻天然俏。入鬢秋波常似笑。一彎月樣黛眉低，四寸鞋兒蓮步小。絕纓嘗宴瓊樓杪。軟語清歌無限妙。歸時桂影射簾旌，瀋水煙消深院悄。
玉樓春
作者：歐陽澈（宋）

年時醉倚溫溫玉。妒月精神疑可掬。香絲篆嫋一簾秋，瀲灩十分浮蟻綠。興來笑把朱弦促。切切含情聲斷續。曲中依約斷人腸，除卻梨園無此曲。
踏莎行
作者：歐陽澈（宋）

羅幕風輕，水沈煙細。杯行笑擁東山妓。酬歌何惜錦纏頭，清音暗繞粱塵起。銀甲彈箏，碧桃薦味。舉觴飛白拚沈醉。花窗弄月晚歸來，門迎蠟炬笙簫沸。
小重山
作者：歐陽澈（宋）

紅葉傷心月午樓。襲人風細細，遠煙浮。瞢騰醉眼不禁秋。追舊事，拍塞一懷秋。心緒兩悠悠。東陽消瘦損，甚風流。擬憑仙枕夢中游。無眠久，通夕數更籌。
虞美人
作者：歐陽澈（宋）

玉樓縹緲孤煙際。徙倚愁如醉。雁來人遠暗消魂。簾卷一鉤新月、怯黃昏。那人音信全無個。幽恨誰憑破。撲花蝴蝶若知人。為我一場清夢、去相親。
朝中措
作者：曾（宋）

幽芳獨秀在山林。不怕曉寒侵。應笑錢塘蘇小，語嬌終帶吳音。乘槎歸去，雲濤萬頃，誰是知心。寫向生綃屏上，蕭然伴我寒衾。
朝中措
作者：曾（宋）

綠華居處渺雲深。不受一塵侵。細看宜州新句，平生才是知音。凌波一去，平山夢斷，誰是關心。惟有青天碧海，知渠夜夜孤衾。
念奴嬌
作者：曾（宋）

繡衣直指，問凌風一笑，翩然何許。詔出層霄持漢節，千里秋風淮浦。鑑遠江山，竹西歌吹，曾被腥羶汙。須君椽筆，為渠一洗塵土。休厭共倒金荷，翠眉重為唱，渭城朝雨。看即揚鞭歸騎穩，還指鬱蔥深處。寶帶兼金，華韉新繡，直上雲霄去。回頭莫忘，玉霄今夜風露。
訴衷情
作者：曾惇（宋）

鄞江雲氣近蓬萊。花柳滿城隈。風流謝守相遇，應覆故人杯。煙浪暖，錦帆回。莫徘徊。玉霄亭下，芍藥荼䕷，都望歸來。
浣溪沙
作者：曾（宋）

無數春山展畫屏。無窮煙柳照溪明。花枝缺處小舟橫。紫禁正須紅藥句，清江莫與白鷗盟。主人元自是仙卿。
點絳唇
作者：曾（宋）

九月傳杯，要攜佳客棲霞去。滿城風雨。記得潘郎句。紫菊紅萸，何意留儂住。愁如許。暮煙一縷。正在歸時路。
菩薩蠻
作者：張表臣（宋）

垂虹亭下扁舟住。松江煙雨長橋暮。白紵聽吳歌。佳人淚臉波。勸傾金鑿落。莫作思家惡。綠鴨與鱸魚。如何可寄書。
驀山溪
作者：張表臣（宋）

樓橫北固，盡日厭厭雨。欸乃數聲歌，但渺漠、江山煙樹。寂寥風物，三五過元宵，尋柳眼，覓花英，春色知何處。落梅嗚咽，吹徹江城暮。脈脈數飛鴻，杳歸期、東風凝佇。長安不見，烽起夕陽間，魂欲斷、酒初醒，獨下危梯去。
南鄉子
作者：吳億（宋）

江上雪初消。暖日晴煙弄柳條。認得裙腰芳草路，魂消。曾折梅花過斷橋。潘鬢為誰凋。長恨金閨閉阿嬌。遙想晚妝呵手罷，夭饒。更傍珠唇暖玉簫。
燭影搖紅
作者：吳億（宋）

樓雪初消，麗譙吹罷單于晚。使君千炬起班春，歌吹香風暖。十里珠簾盡卷。正人在、蓬壺閬苑。賣薪買酒，立馬傳觴，昇平重見。誰識鰲頭，去年曾侍傳柑宴。至今衣袖帶天香，行處氤氳滿。已是春宵苦短。且莫遣、歡遊意懶。細聽歸路，璧月光中，玉簫聲遠。
臨江仙
作者：劉袤（宋）

櫻桃結子春歸盡，蝶翻金粉雙飛。子規啼月小樓西。玉鉤羅幕，惆悵卷金泥。門巷寂寥人去後，望殘菸草低迷。何時重聽玉驄嘶。撲簾飛絮，依約夢迴時。
清平樂
作者：李鼐（宋）

亂雲將雨。飛過鴛鴦浦。人在小樓空翠處。分得一襟離緒。片帆隱隱歸舟。天邊雪捲雲浮。今夜夢魂何處，青山不隔人愁。
水龍吟
作者：楊無咎（宋）

當年誰種官梅，自開自落清無比。一朝驚見，危亭岑立，繁華叢裡。知是賢侯，有難兄弟，素書時寄。縱舞攜如意，吟搔短髮，無從訴、心中喜。卻對斜枝冷蕊。似於人、不勝風味。冰姿斜映，朱唇淺破，欣然會意。青子垂垂，翠陰密密，尤堪頻憩。待促歸禁近，邦人指點，作甘棠比。
水龍吟
作者：楊無咎（宋）

曉來雨歇風生，素商乍入鴛鴦浦。紅蕖翠蓋，不知西帝，神遊何處。羅綺叢中，是誰相慕，憑肩私語。似漢皋佩解，桃源人去，成思憶、空凝佇。肯為風流令尹，把芳心、雙雙分付。碧紗對引，朱衣前導，應須此去。好揖清香，盛邀嘉客，杯行無數。喚瑤姬並立，如花並蒂，唱黃金縷。
水龍吟
作者：楊無咎（宋）

西湖天下應如是。誰喚作、真西子。雲凝山秀，日增波媚，宜晴宜雨。況是深秋，更當遙夜，月華如水。記詞人解道，丹青妙手，應難寫、真奇語。往事輸他范蠡。泛扁舟、仍攜佳麗。毫端幻出，淡妝濃抹，可人風味。和靖幽居，老坡遺蹟，也應堪記。更憑君畫我，追隨二老，遊千家寺。
水龍吟
作者：楊無咎（宋）

小軒瀟灑清宵午，風正緊、門深閉。藜床危坐，竹窗頻聽，春蟲撲紙。燈燼垂紅，篆煙消碧，衣輕如水。料飛花未止，堆簷已滿，時催折、琅玕尾。骨冷魂清無寐。這身在、廣寒宮裡。暗懷千古，渾疑一夜，冰生腸胃。歲事崢嶸，故園睽阻，歸期猶未。向寒鄉、不念豐年，只憶青天萬里。
水龍吟
作者：楊無咎（宋）

夜來六出飛花，又催寂寞袁門閉。幽齋無寐，寒欺衾布，明吞窗紙。起步閒庭，月華交映，長空如水。便乘風欲去，凌雲直上，青冥際、騎箕尾。誰信團成和氣。在賢侯、笑談聲裡。鹹驚句琢瓊瑰，端是錦纏腸胃。宿麥連雲，遺蝗入地，田家知未。更明年看取，東阡北陌，黃雲萬里。
水龍吟
作者：楊無咎（宋）

智瓊嬌額塗黃，為誰種作秋風蕊。寒香半露，綠幃深護，猶聞十里。山麝生臍，水沈削蠟，一時羞避。向錢塘江上，中秋月下，有人暗尋遺子。不奈書生習氣。對群花、領略風味。騷人已去，欲紉幽佩，重為湘酹。天賦風流，友梅兄蕙，輿桃奴李。嚮明窗棐幾，纖枝未老，眼明如水。
念奴嬌
作者：楊無咎（宋）

單于吹罷，望西山乞得，斜陽收腳。素魄旋升，聽桂子、風裡時時飄落。瑩徹杯盤，冷侵毛髮，渾不勝衣著。天公有意，為人掀盡雲幕。童稚猶也多情，廣庭掃淨草，不容纖惡。步繞周遭，疑便是、踏雪當年東郭。慢引歌聲，響穿雲際，直使姮娥覺。一尊重酹，為言千載同約。
掃花遊・掃地遊
作者：楊無咎（宋）

乳鶯囀午。□好夢初醒，小軒清楚。水沈細縷。趁遊絲落絮，緩隨風舞。罥起春心，又是愁雲怨雨。玉人去。遍徙倚舊時，曾並肩處。相望知幾許。縱遠隔雲山，不遮愁路。捧杯薦俎。記低歌麗曲，共論心素。薄恨斜陽，不道離情最苦。正凝佇。向譙門、又催笳鼓。
隔浦蓮・隔浦蓮近拍
作者：楊無咎（宋）

牆頭低蔭翠幄。格磔鳴烏鵲。好夢驚回處，餘酲推枕猶覺。新晴人意樂。雲容薄。麗日明池閣。捲簾幕。披衣散策，閒庭吟繞紅藥。殘英幾許，尚可一供春酌。天氣今宵怕又惡。憑託。東風且慢吹落。
品令
作者：楊無咎（宋）

水寒江靜。浸一抹、青山影。樓外指點漁村近。笛聲誰噴。驚起賓鴻陣。往事總歸眉際恨。這相思、□□誰問。淚痕空把羅襟印。淚應盡。爭奈情無盡。
陽春
作者：楊無咎（宋）

蕙風輕，鶯語巧，應喜乍離幽谷。飛過北窗前，遞晴曉，麗日明透翠幃縠。篆臺芬馥。初睡起、橫斜簪玉。因甚自覺腰肢瘦，新來又寬裙幅。對清鏡、無心忺梳裹，誰問著、餘酲帶宿。尋思前歡往事，似驚回、好夢難續。花亭遍倚檻曲。厭滿眼、爭春凡木。盡憔悴、過了清明候，愁紅慘綠。
白雪
作者：楊無咎（宋）

簷收雨腳，雲乍斂、依然又滿長空。紋蠟焰低，燻爐燼冷，寒衾擁盡重重。隔簾櫳。聽撩亂、撲漉春蟲。曉來見、玉樓珠殿，恍若在蟾宮。長愛越水泛舟，藍關立馬，畫圖中。悵望幾多詩□，無句可形容。誰與問、已經三白，忒是報年豐。未應真個，情多老卻天公。
垂絲釣
作者：楊無咎（宋）

燕將舊侶。呢喃終日相語。似惜別離情，知幾許。誰與度。為向人代訴。空朝暮。謾千言百句。怎生會得，爭如作個青羽。又聞院宇。不在當時住。飛去無尋處。腸萬縷。寄暴風橫雨。
垂絲釣
作者：楊無咎（宋）

玉纖半露。香檀低應鼉鼓。逸調響穿空，雲不度。情幾許。看兩眉碧聚。為誰訴。聽敲冰戛玉。恨雲怨雨。聲聲總在愁處。放杯未舉。傾坐驚相顧。應也腸千縷。人慾去。更畫簷細雨。
解蹀躞
作者：楊無咎（宋）

金谷樓中人在，兩點眉顰綠。叫雲穿月，橫吹楚山竹。怨斷憂憶因誰，坐中有客，猶記住、平陽宿。淚盈目。百轉千聲相續。停杯聽難足。謾誇天海風濤舊時曲。夜深煙慘雲愁，倩君沈醉，明日看、梅梢玉。
醉落魄・一斛珠
作者：楊無咎（宋）

雙心小萼。瑞爐慢炷輕煙初著。清香已透紅綃幄。底事多情，玉筍更輕掠。鬢雲側畔□眉角。妝成曾印鉛華薄。幾回殢酒襟懷惡。鶯舌偷傳，低語教人嚼。
青玉案
作者：楊無咎（宋）

芝蘭桃李環圍著。擁和氣、浮簾幕。壽斝交飛爭滿酌。一聲珠丳，數敲牙板，應有梁塵落。腰金雖重何曾覺。更看懸魚上麟閣。不用祖洲尋靈藥。平時陰德，幾人今日，額手稱安樂。
青玉案
作者：楊無咎（宋）

南州獨數多名士。誰富貴、歸桑梓。晝錦如公難比似。傍湖開徑，雨簾雲棟，平地居仙子。行須勳業超青史。再侍宸幃任非次。醉袖儘教春酒漬。明年此會，壽觴欲舉，百拜君王賜。
青玉案
作者：楊無咎（宋）

奇葩珍樹叢叢繞。望仙隱、蓬萊小。前枕湖光秋色曉。荷花今歲，也如人意，不逐西風老。霞觴獻壽頻頻倒。瑞藹浮空凝不掃。定自日邊飛詔早。芝庭呈秀，桂宮得意，更看明年好。
青玉案
作者：楊無咎（宋）

五雲樓閣蓬瀛路。空相望、無由去。弱水渺茫誰可渡。君家徐福，盪舟尋訪，卻是曾知處。群仙應問來何暮。說與榮歸錦封句。句裡丁寧天已許。要教強健，召還廊廟，永作商巖雨。
望江南・憶江南
作者：楊無咎（宋）

鍾陵好，佳節慶元正。瑞色潛將春共到，臺星遙映月初升。賢帥為時生。人意樂，天宇亦清明。淡薄眉腮嬌倚暖，依微柳眼喜窺晴。和氣滿江城。
望江南・憶江南
作者：楊無咎（宋）

鍾陵好，和氣滿江城。憶昨旌麾初至止，到今政令只寬平。仍歲兆豐登。稱慶旦，遐邇一般情。共信我公躋壽考，從來陰德被生靈。襦褲聽歡聲。
望江南・憶江南
作者：楊無咎（宋）

鍾陵好，襦褲聽歡聲。薰入管絃增亮響，喚教羅綺亦光榮。引滿勸金觥。誰信是，元自悟長生。鈴閣才投公事筆，雲章惟讀道家經。家世仰仙卿。
望江南・憶江南
作者：楊無咎（宋）

鍾陵好，家世仰仙卿。衣帶不須藏貝葉，集賢何用化金瓶。且欲佐中興。期早晚，丹詔天下庭。不許南州猶弭節，促歸東府共和羹。膏澤遍寰瀛。
選冠子
作者：楊無咎（宋）

海上樓臺，壺中日月，乍覺挈來平地。熙熙雞犬，簇簇僮奴，亦自有登天志。知是仙宮，出應亨期，因識前修風味。看縱橫才美，雍容談笑，一團和氣。鍾秀處、雪潔霜□，梅清竹瘦，佔盡小春佳致。笙歌韻溢，錦繡香濃，飲少未妨歡醉。好在雙椿，佇看丹桂分折，芝庭蘭砌。向遊惟功行，和羹勳業，共傳家世。
滿庭芳
作者：楊無咎（宋）

節物爭妍，江山改觀，已聞春到蕭灘。瑞煙和氣，蔥茜接螺川。元是使君誕日，半千運、來踵三賢。爭相競，誰知勝地，拜相有前山。芳筵。開富壽，羅綺間，簪組駢闐。正雪梅迎臘，霜月將圓。看取霜髯秀頰，人人道、平世神仙。調元手，陰功在繼，八百定長年。
二郎神
作者：楊無咎（宋）

炎光欲謝，更幾日、薰風吹雨。共說是天公，亦嘉神貺，特作澄清海宇。灌口擒龍，離堆平水，休問功超前古。當中興、護我邊陲，重使四方安堵。新府。祠庭佔得，山川佳處。看曉汲雙泉，晚除百病，奔走千門萬戶。歲歲生朝，勤勤稱頌，可但民無災苦。□願得、地久天長，佐紹興□□□。
水調歌頭
作者：楊無咎（宋）

閏餘有何好，一歲兩中秋。霽雲卷盡，依舊銀漢截天流。長記薌林堂上，靜對小山叢桂，尊俎許從遊。遙想此時興，不減上南樓。引玉觴，看金餅，水雲頭。醉聽哦響，寧羨王粲賦荊州。此夕翻成愁絕，未斫廣寒丹桂，猶衣敝貂裘。萬事付談笑，斗酒且寬憂。
水調歌頭
作者：楊無咎（宋）

薌林有何好，花蕊不驚秋。千章雲木，長見密葉翠光流。中有三朝勳舊，早歲辭榮軒冕，歸伴赤松遊。不羨鴛鴦侶，鍾聽景陽樓。問向來。麟閣上，鳳池頭。有誰能繼，向來解印似蘇州。自是英姿絕俗，非我與時違異，何用衣羊裘。況得長生趣，千歲有懷憂。
水調歌頭
作者：楊無咎（宋）

寥亮度弦管，笑語集簪纓。又逢華旦爭慶，豪傑為時生。猶對中秋月影，漸放重陽菊蕊，萬寶正西成。爽氣知多少，天賦滿襟靈。擅詞華，追鮑謝，踵斯冰。入趨禁近，出鎮藩輔早辭榮。休戀平湖佳致，好為蒼生重起，歸去侍宸庭。一德及元□，千載致昇平。
水調歌頭
作者：楊無咎（宋）

帝裡記當日，賜第富相聯。惟君家最稱著，桐木老參天。三相勳庸才業，一代風流人物，繼世賴君賢。自合躋清要，小屈佐平川。下車初，逢慶旦，聽歡傳。冰清玉潤，仁愛終始被江堧。滿泛黃花稱壽，細看紅萸枝健，和氣靄芳筵。隔日醉重九，千歲似今年。
傳言玉女
作者：楊無咎（宋）

小院春長，整整繡簾低軸。異葩幽豔，滿千瓶百斛。珠鈿翠佩，塵襪錦籠環簇。日烘風和，奈何芬馥。鳳髓龍津，覺從前、氣味俗。夜闌人醉，引春蔥兢□。只愁飛去，暗與行雲相逐。月娥好在，為歌新曲。
傳言玉女
作者：楊無咎（宋）

料峭寒生，知是那番花信。算來都為，惜花人做恨。看猶未足，早覺枝頭吹盡。曲欄幽榭，亂紅成陣。釃酒花前，試停杯、與細問。褪香銷粉，問東君怎忍。韶華過半，謾贏得、幾場春困。厭厭空自，為花愁損。
於中好
作者：楊無咎（宋）

牆頭豔杏花初試。繞珍叢、細挼紅蕊。欲知佔盡春明媚。誚無意、看桃李。持杯準擬花前醉。早一葉、兩葉飛墜。晚來旋旋深無地。更聽得、東風起。
於中好
作者：楊無咎（宋）

濺濺不住溪流素。憶曾記、碧桃紅露。別來寂寞朝朝暮。恨遮亂、當時路。仙家豈解空相誤。嗟塵世、自難知處。而今重與春為主。盡浪蕊、浮花妒。
於中好
作者：楊無咎（宋）

梅花摘索穿疏竹。蔭紋禽、喜歡相逐。坐中已自清堪掬。更瀟灑、人如玉。新聲愛度周郎曲。捧霞杯、再三相囑。無情有恨重分北。也撩得、雙眉蹙。
瑞雲濃
作者：楊無咎（宋）

睽離謾久，年華誰信曾換。依舊當時似花面。幽歡小會，記永夜、杯行無算。醉裡屢忘歸，任虛簷月轉。能變新聲，隨語意、悲歡感怨。可更餘音寄羌管。倦遊江浙，問似伊、阿誰會見。度已無腸，為伊可斷。
一叢花
作者：楊無咎（宋）

娟娟□月可庭方。窗戶進新涼。美人為我歌新曲，翻身調、韻超出宮商。犀箸細敲，花瓷清響，餘韻繞紅梁。風流難似我清狂。隨處佔煙光。憐君語帶京華樣，縱嬌軟、不似吳邦。拚了醉眠，不須重唱，真個已無腸。
好事近
作者：楊無咎（宋）

花裡愛姚黃，瓊苑舊曾相識。不道風流種在，又一枝傾國。擬圖遮斷倚闌人，休教妄攀摘。其奈老來情減，負十分春色。
人嬌
作者：楊無咎（宋）

惱亂東君，滿目千花百卉。偏憐處、愛他穠李。瑩然風骨，佔十分春意。休漫說、唐昌觀中玉蕊。妒雪凝霜，凌紅掩翠。看不足、可人情味。會須移種，向曲欄幽砌。愁綠葉成陰，道傍人指。
人嬌
作者：楊無咎（宋）

露下天高，最是中秋景勝。喜銀蟾、十分增暈。嫦娥飛下，見霧鬟風鬢。念八景園中，畫誰能盡。慢奏雲韶，美斟仙醞。清不寐、桂香成陣。只愁來夕，又陰晴無準。卻待約重圓，後期難問。
蝶戀花
作者：楊無咎（宋）

端正纖柔如玉削。窄襪宮鞋，暖襯吳綾薄。掌上細看才半搦。巧偷強奪嘗春酌。穩稱身材輕綽約。微步盈盈，未怕香塵覺。試問更誰如樣腳。除非借與嫦娥著。
蝶戀花
作者：楊無咎（宋）

春睡騰騰長過午。楚夢雲收，雨歇香風度。起傍妝臺低笑語。畫簷雙鵲尤偷顧。笑指遙山微斂處。問我清癯，莫是因詩苦。不道別來愁幾許。相逢更忍從頭訴。
蝶戀花
作者：楊無咎（宋）

昔在仁皇當極治。南極星宮，曾降為嘉瑞。猶有畫圖傳好事。身材只恐君今是。對酒不妨同看戲。他日功名，晏子堪為比。更願遠孫逢九世。安排君在雞窠裡。
蝶戀花
作者：楊無咎（宋）

萬里無雲秋色靜。上下天光，共水交輝映。坐對冰輪心目瑩。此身不在塵寰境。撲漉文禽飛不定。勾引離人，分外添歸興。來往悠悠重記省。夜闌人散花移影。
鋸解令
作者：楊無咎（宋）

送人歸後酒醒時，睡不穩、衾翻翠縷。應將別淚灑西風，盡化作、斷腸夜雨。卸帆浦漵。一種恓惶兩處。尋思卻是我無情，便不解、寄將夢去。
憶秦娥
作者：楊無咎（宋）

情難足。不堪黃帽催行速。催行速。扁舟一葉，別愁千斛。津亭送客驚相囑。舉杯欲唱眉先蹙。眉先蹙。揹人掩面，不能終曲。
傾杯・傾杯樂
作者：楊無咎（宋）

瑞日凝暉，東風解凍，峭寒猶淺。正池館、梅英粉淡，柳梢金軟，蘭芽香暖。滕城誰種芙蕖滿。浸銀蟾影，一夜萬花開遍。翠樓朱戶，是處重簾競卷。羅綺簇、歡聲一片。看五馬行春旌旆遠。擁襦褲、千里歌謠，都入太平弦管。且莫厭、瑤觴屢勸。聞鳳詔、催歸非晚。願歲歲今夜裡，端門侍宴。
望海潮
作者：楊無咎（宋）

菊暗荷枯，橙黃桔綠，嘉時記得今朝。歡藹十州，香飄萬井，春容小試梅梢。星昂耀層霄。慶誕生元德，出佐明朝。雅奏聲中，彩旗光裡仰英標。遐年已卜民謠。最招徠瘵俗，洗盡奸驕。東府政聲，北門治績，流芳況自迢遙。莫惜拚今宵。聽緩敲牙板，引滿金蕉。看即泥封峻召，無計駐華鑣。
齊天樂
作者：楊無咎（宋）

後堂芳樹陰陰見。疏蟬又還催晚。燕守朱門，螢粘翠幕，紋蠟啼紅慵剪。紗幃半卷。記雲嚲瑤山，粉融珍簟。睡起援毫，戲題新句謾盈卷。睽離鱗雁頓阻，似聞頻念我，愁緒無限。瑞鴨香銷，銅壺漏永，誰惜無眠展轉。蓬山恨遠。想月好風清，酒登琴薦。一曲高歌，為誰眉黛斂。
齊天樂
作者：楊無咎（宋）

疏疏數點黃梅雨。殊方又逢重五。角黍包金，草蒲泛玉，風物依然荊楚。衫裁艾虎。更釵鳧朱符，臂纏紅縷。撲粉香綿，喚風綾扇小窗午。沈湘人去已遠，勸君休對酒，感時懷古。慢囀鶯喉，輕敲象板，勝讀離騷章句。荷香暗度。漸引入陶陶，醉鄉深處。臥聽江頭，畫船喧疊鼓。
驀山溪
作者：楊無咎（宋）

去年今日，蹤跡留金水。乘興挈朋儕，遊賞遍、南峰佳致。崇仙岸左，爭看競龍舟，人洶洶，鼓鼕鼕，不覺金鳥墜。而今寂寞，獨處山林裡。欲去恨無因，奈阻隔、川途百里。香蒲角黍，對暑悄無言，梅雨細，麥風輕，悵望寬垂淚。
驀山溪
作者：楊無咎（宋）

天姿雅素，不管群芳妒。微笑倚春風，似窺宋、牆頭凝佇。一春花草，陡覺更無香，懸繡帳，結羅巾，誰更燻沈炷。可堪開晚，未放韶光去。生怕糝庭階，直不忍、蒼苔散步。會須開宴，滿摘蘸瑤觴，何況有，綺窗人，嬌鬢相宜處。
驀山溪
作者：楊無咎（宋）

玉英檀蕊，細意憑君看。青帝忒多情，費幾許、春風暗剪。曉來敧枕，不覺嫩香飄，披宿霧，啟幽窗，不道開初遍。無窮風味，乍可蜂鶯佔。莫遣俗人知，怕毒眼、急須遮斷。倚牆壓架，嬌困臥枝頭，心緒裡，阿誰知，似個人撩亂。
驀山溪
作者：楊無咎（宋）

蟾宮仙種，幾日飄鴛甃。密葉繡圍欒，似翦出、佳人翠袖。葉間金粟，蔌蔌糝枝頭，黃菊嫩，碧蓮披，獨對秋容瘦。濃香馥郁，庭戶宜燻透。十里遠隨風，又何必、憑闌細嗅。明犀一點，暗裡為誰通，秋夜永，月華寒，無寐聽殘漏。
醉蓬萊
作者：楊無咎（宋）

見恩榮故里。□著賢關，特然超詣。滿腹詩書，洗膏粱餘味。羞挽烏號，換將藍綬，向廣庭親試。磊落胸襟，雍容人物，於今誰比。爭許才猷，合躋嚴禁，行看橫飛，少將清議。喜對生朝，且陶陶歡醉。太華蓮開，海山桃熟，況是當佳致。滿引瑤觴，相期眉壽，君家重耳。
醉蓬萊
作者：楊無咎（宋）

正才過七夕，又近中元，素秋時候。月皎風高，漸涼生襟袖。灝氣澄凝，是誰清白，應此□□秀。味洗膏粱，才侔沈謝，三朝勳舊。好是新來，日臨連帥，化格黔黎，政歸仁厚。早禱群祠，有雨隨車驟。願與寰區，共資膏澤，歲歲稱眉壽。孝感靈泉，涓涓不絕，斟為醇酎。
醉蓬萊
作者：楊無咎（宋）

見禾山凝秀，禾水澄清，地靈境勝。天與珍奇，產凌霄峰頂。嫩葉森槍，輕塵飛雪，冠中州雙井。絕品家藏，武陵有客，清奇相稱。坐列群賢，手呈三味，雲逐甌圓，乳隨湯迸。珍重殷勤，念文園多病。毛孔生香，舌根回味，助苦吟幽興。兩腋風生，從教飛到，蓬萊仙境。
朝中措
作者：楊無咎（宋）

杯盤狼藉燭參差。欲去未容辭。春雪看飛金碾，香雲旋湧花瓷。雍容四座，矜誇一品，重聽新詞。歸路清風生腋，不妨輕拈吟髭。
朝中措
作者：楊無咎（宋）

打窗急聽□然湯。瀋水剩薰香。冷暖旋投冰碗，葷羶一洗詩腸。酒醒酥魂，茶添勝致，齒頰生涼。莫道淡交如此，於中有味尤長。
點絳唇
作者：楊無咎（宋）

寶勒嘶歸，未教佳客輕辭去。姊夫屢鼠。笑聽殊方語。清入迴腸，端助詩情苦。春風路。夢尋何處。門掩桃花雨。
點絳唇
作者：楊無咎（宋）

瓦枕藤床，道人勸飲雞蘇水。清雖無比。何似今宵意。紅袖傳持，別是般情味。歌筵起。絳紗影裡。應有吟鞭墜。
點絳唇
作者：楊無咎（宋）

借問嫦娥，當初誰種婆娑樹。空中呈露。不墜凡花數。卻愛薌林，便似蟾宮住。清如許。醉看歌舞。同在高寒處。
點絳唇
作者：楊無咎（宋）

散策薌林，幾回來繞團團樹。月明風露。平地神仙數。準擬歸來，移近東家住。應相許。為君起舞。直到高寒處。
卜算子
作者：楊無咎（宋）

婆娑月裡枝，隱約空中露。擬訪嫦娥高處看，一夜心生羽。仙種落人間，群豔難儔侶。惱亂騷人有底香，欲賦無奇語。
卜算子
作者：楊無咎（宋）

平分月殿香，碎點金盤露。占斷秋光獨自芳，端稱觴飛羽。謝了卻重開，若個花同侶。誰識靈心一點通，手拈空無語。
卜算子
作者：楊無咎（宋）

昨夜月初圓，今日春才半。自是元君並旦生，豈在稱遐算。花誥看加封，玉斝休辭滿。綺席來年誰與同，笑揖麻姑伴。
滴滴金
作者：楊無咎（宋）

當初本合蟾宮裡。謾容易、到塵世。表裡冰清誰與比。佔無雙兩地。詵詵已是多孫子。看將來、總榮貴。歲歲今朝捧瑤觴，勸南園桃李。
滴滴金
作者：楊無咎（宋）

相逢未盡論心素。早容易、揹人去。憶得歌翻斷腸句。更惺惺言語。萋萋芳草迷南浦。正風吹、打船雨。靜聽愁聲夜無眠，到水村何處。
上林春令・一落索
作者：楊無咎（宋）

穠李夭桃堆繡。正暖日、如燻芳袖。流鶯恰恰嬌啼。似為勸、百觴進酒。少年未用稱遐壽。願來歲、如今時侯。相將得意皇都，同攜手、上林春晝。
瑞鶴仙
作者：楊無咎（宋）

看燈花盡落。更欲換，門外初聽剝啄。一尊赴誰約。甚不知早暮，忒貪歡樂。嗔人調謔。飲芳容、索強倒惡。漸嬌慵不語，迷奚帶笑，柳柔花弱。難藐。扶歸鴛帳，不褪羅裳，要人求託。偷偷弄搦。紅玉軟，暖香薄。待酒醒枕臂，同歌新唱，怕曉愁聞畫角。問昨宵、可㬠歸遲，更休道著。
瑞鶴仙
作者：楊無咎（宋）

聽梅花再弄。殘酒醒，無寐寒衾愁擁。淒涼誰與共。謾贏得，別恨離懷千種。拂牆樹動。更曉來、雲陰雨重。對傷心好景，回首舊遊，恍然如夢。歡縱。西湖曾是，畫舫爭馳，繡鞍雙控。歸來夜中。要銀燭，卸金鳳。到而今，誰拈花枝同載，誰酌酒杯笑捧。但逢花對酒，空祗自歌自送。
瑞鶴仙
作者：楊無咎（宋）

見蘭枯菊悴。□寂寞，天與春風來至。梅梢弄晴蕊。似於人，裝點十分和氣。吳頭楚尾。聽民謠、歡聲鼎沸。總扶攜□手，嬉遊鼓腹，頓忘愁悴。誰比。承流宣化，問俗觀風，一時雙美。笙歌宴啟。交酬獻，盡沈醉。□□□，行看宸庭同拜，歸向天街並轡。對西湖把酒，應須共談舊治。
瑞鶴仙
作者：楊無咎（宋）

數文章翰墨。前輩遠，稍□風流岑寂。公才萬夫敵。嗣家聲，不墜江西人物。凝脂點漆。向鴛行、神峰秀出。況襟懷倜儻，詞華灑落，未容儔匹。均逸。妙齡識退，故國懷歸，問安親戚。屏風坐隔。看除召，在晨夕。對生朝，且趁清明時節，痛飲無妨墮幘。著萊衣戲舞，千春永如是日。
雨中花・夜行船
作者：楊無咎（宋）

海宇澄明，天氣宴溫，人情物態昭蘇。喜分付攬轡，來與春俱。瀟灑蘭亭醉墨，丁寧黃石傳書。到如今幾載，不墜風流，世有名儒。山川瑞色，樵牧歡聲，盡隨弦管虛徐。判醉笑、頻揮玉麈，共□金壺。湔祓聊勤大手，謀謨宜佐皇圖。定知朝暮，未容溫席，已促鋒車。
雨中花・夜行船
作者：楊無咎（宋）

漠漠雲輕，涓涓露重，西風特地颼颼。覺良宵初永，袢暑微收。乘鶴緱山，浮槎銀漢，尚想風流。笑人間兒戲，瓜果堆盤，繒彩為樓。廣庭淨掃，露坐披衣，細看新月如鉤。誰道是、嫦娥不嫁，獨守清秋。雅有騷人伴侶，長交清影夷猶。舉杯相屬，卻應羞殺，呆女痴牛。
雨中花・夜行船
作者：楊無咎（宋）

雨霽雲收，風高露冷，銀河萬里波澄。正冰輪初見，玉斧修成。還是一年，憑欄望處，對景愁生。想姮娥應念，待久西廂，為可中庭。翻思皓彩，未如微暗，向人多少深情。長記得、牆陰密語，花底潛行。飲散頻羞燭影，夢餘常怯窗明。此時此意，有誰曾問，月白風清。
鵲橋仙
作者：楊無咎（宋）

雲容掩帳，星輝排燭，待得鵲成橋後。匆匆相見夜將闌，更應副、家家乞巧。經年怨別，霎時歡會，心事如何可了。朝朝暮暮是佳期，乍可在、人間先老。
洞仙歌
作者：楊無咎（宋）

痴牛呆女，謾恩深情遠。一歲惟能一相見。縱金風玉露，勝卻人間，爭奈向、雪月花時阻間。幽歡猶未足，催度橋歸，烏鵲無端便驚散。別後欲重來，杳杳銀河，空悵望、不勝悽斷。最可惜、當初泛槎人，甚不問、天邊這些磨難。
多麗
作者：楊無咎（宋）

晚風清，淡雲卷盡輕羅。看銀蟾、初離海上，萬里碧漢澄波。碾雲衢、玉輪緩駕，照山影、寶鏡新磨。光徹庭除，寒生綺席，無聊清興助吟哦。共宴賞、明宵天氣，晴晦又知他。無眠處，衣濡湛露，目斷明河。念年來、青雲失志，舉頭羞見嫦娥。且高歌、細敲檀板，拚痛飲、頻倒金荷。斷約他年，重揮大手，桂枝須斫最高柯。恁時節、清光比似，今夕更應多。功名事，到頭須在，休用忙呵。
卓牌子慢・卓牌子
作者：楊無咎（宋）

西樓天將晚。流素月、寒光正滿。樓上笑揖姮娥，似看羅襪塵生，鬢雲風亂。珠簾終夕卷。判不寐、闌干憑暖。好在影落清尊，冷侵香幄，歡餘未教人散。
倒垂柳
作者：楊無咎（宋）

曉來煙露重，為重陽、增勝致。記一年好處，無似此天氣。東籬白衣至，南陌芳筵啟。風流曾未遠，登臨都在眼底。人生如寄。謾把茱萸看子細。擊節聽高歌，痛飲莫辭醉。烏帽任教，顛倒風裡墜。黃花明日，縱好無情味。
惜黃花慢
作者：楊無咎（宋）

霽空如水。襯落木墜紅，遙山堆翠。獨立閒階，數聲□度風前，幾點雁橫雲際。已涼天氣未寒時，問好處、一年誰記。笑聲裡。摘得半釵，金蕊來至。橫斜為插烏紗，更碎揉、泛入金尊瓊蟻。滿酌霞觴，願人壽百千，可奈此時情味。牛山何必獨沾衣，對佳節、惟應歡醉。看睡起。曉蝶也愁花悴。
醉花陰
作者：楊無咎（宋）

滿城風雨無端惡。孤負登高約。佳節若為酬，盛與歌呼，勝卻秋蕭索。菊花旋摘揉青萼。滿滿浮杯杓。老鬢未侵霜，醉裡烏紗，不怕風吹落。
醉花陰
作者：楊無咎（宋）

捧杯不管餘酲惡。玉腕寬金約。宛轉一聲清，戛玉敲冰，渾勝鳴絃索。朱唇淺破桃花萼。重注鸕鷀杓。夜永醉歸來，細想羅襟，猶有梁塵落。
醉花陰
作者：楊無咎（宋）

楚鄉易得天時惡。風雨長如約。不道有幽人，衣帶秋深，猶自懸鶉索。招呼朋侶如花萼。有酒須同酌。世態任凋疏，卻愛黃花，不似群花落。
醉花陰
作者：楊無咎（宋）

金鈴玉屑嫌非巧。生作文鴛小。西帝也多情，偷取佳名，分付閒花草。淵明手把誰攜酒。羞把簪烏帽。寄與綺窗人，百種妖嬈，不似酴醿好。
醉花陰
作者：楊無咎（宋）

淋漓盡日黃梅雨。斷送春光暮。目斷向高樓，持酒停歌，無計留春住。撲人飛絮渾無數。總是添愁緒。回首問春風，爭得春愁，也解隨春去。
解蹀躞
作者：楊無咎（宋）

迤邐韶華將半。桃杏勻於染。又還撩撥、春心倍悽黯。準擬□□狂吟，可憐無復當年，酒腸文瞻。倦遊覽。憔悴羞窺鸞鑑。眉端為誰斂。可堪風雨、無情暗亭檻。觸目千點飛紅，問春爭得春愁，也隨春減。
瑣窗寒
作者：楊無咎（宋）

柳暗藏鴉，花深見蝶，物華如繡。情多思遠，又是一番清瘦。憶前回、庭榭來春，個人預約同攜手。恨遲留，載酒期程，孤負踏青時候。搔首。雙眉暗鬥。況無似今年，一春晴晝。風﹀雨︽。直得□時迤逗。想閒窗、針線倦拈，寂寞細拈酴醿嗅。待還家、定自冤人，淚粉盈襟袖。
玉樓春
作者：楊無咎（宋）

朱簾碧瓦幹雲際。佔盡瀟灘形勢地。傍牆人喚狀元家，想見華堂融瑞氣。壽杯莫惜團欒醉。跳虎轉龜尋舊喜。小邦只恐久難留，異日君王重賜第。
玉樓春
作者：楊無咎（宋）

娉婷標格神仙樣。幾日佩環離海上。小春只隔一旬期，菊蕊包香猶未放。霞觴滿酌搖紅浪。慢引新聲雲際響。玉顏長與姓相宜，壽數三回排第行。
玉樓春
作者：楊無咎（宋）

酒闌未放賓朋散。自拈冰芽教旋碾。調膏初喜玉成泥，濺沫共驚銀作線。已知於我情非淺。不必寧寧書碗麵。滿嘗乞得夜無眠，要聽枕邊言語軟。
清平樂
作者：楊無咎（宋）

開心暖胃。最愛門冬水。欲識味中猶有味。記取東坡詩意。笑看玉筍雙傳。還思此老親煎。歸去北窗高臥，清風不用論錢。
清平樂
作者：楊無咎（宋）

花陰轉午。小院清無暑。雪碗冰甌凝灝露。自滌紫毫雞距。麝煤落紙生春。只應李衛夫人。我亦前身逸少，莫嗔太逼君真。
漁家傲
作者：楊無咎（宋）

昨日小春才得信。明宵新月初生暈。又對壽觴斟九醞。香成陣。歡聲點破梅梢粉。琪樹長青資玉潤。鴛鴦不老眠沙穩。此去期程知遠近。君休問。山河有盡情無盡。
漁家傲
作者：楊無咎（宋）

菊暗枯秋已滿。棖黃橘綠冬初暖。草草杯盤成小宴。殷勤勸。尊前莫遣霞觴淺。兩鬢從教霜點半。人生最要長為伴。舉灑豈徒稱壽算。深深願。來年更看門風換。
漁家傲
作者：楊無咎（宋）

梅暈漸開紅蠟壘。菊籬尚耀黃金蕊。正是小春風物美。宜家喜。生朝顏巷猶和氣。古鼎氤氳雲縷細。霞觴瀲灩紅鱗起。聽取殷勤歌裡意。千秋氣。北堂同我供甘旨。
漁家傲
作者：楊無咎（宋）

事事無心閒散慣。有時獨坐溪橋畔。雨密波平魚曼衍。魚曼衍。輪輕釣細隨風捲。憶昔故人為侶伴。而今怎奈成疏間。水遠山長無計見。無計見。投竿頓覺腸千斷。
雙雁兒
作者：楊無咎（宋）

窮陰急景暗推遷。減綠鬢，捐朱顏。利名牽役幾時閒。又還驚，一歲圓。勸君今夕不須眠。且滿滿，泛觥船。大家沈醉對芳筵。願新年，勝舊年。
雙雁兒
作者：楊無咎（宋）

休驚明日歲華新。且喜得，又逢春。北堂歌舞奉慈親。願遐齡，等大椿。□□□□□□□。□□□，□□□。□□□□□□□。□□□，□□□。
迎春樂
作者：楊無咎（宋）

新來特特更門地。都收拾、山和水。看明年、事事都如意。迎福祿、俱來至。莫管明朝添一歲。盡同向、尊前沈醉。且唱迎春樂，祝慈母、千秋歲。
永遇樂
作者：楊無咎（宋）

鴛瓦霜明，繡簾煙暖，和氣容與。雲想衣裳，風清環佩，擁翠娥扶步。蓬山遠別，仙班知是，有客舊同儔侶。朅來到、人間又也，愛他相門榮遇。清秋菊在，小春梅綻，正是年華好處。酒滿瑤觴，歌翻金縷，莫放行雲去。已隨夫貴，仍因兒顯，兩國看齊楚。此時對、生朝聽我，卻稱壽語。
永遇樂
作者：楊無咎（宋）

黃葉繽紛，碧江清淺，錦水秋暮。畫鼓鼕鼕，高牙颭颭，離棹無由駐。波聲笳韻，蘆花蓼穗，翻作別離情緒。須知道、風流太守，未嘗恝情來去。那堪對此，來時單騎，去也文鴛得侶。繡被薰香，蓬窗聽雨，還解知人否。一川風月，滿堤楊柳，今夜酒醒何處。調疏呵，雙棲正穩，慢搖去櫓。
永遇樂
作者：楊無咎（宋）

風褪柔英，雨肥繁實，又還如豆。玉核初成，紅腮尚淺，齒軟酸微透。粉牆低亞，佳人驚見，不管露沾襟袖。折一枝、釵頭未插，應把手捘頻嗅。相如病酒，只因思此，免使文君眉皺。入鼎調羹，攀林止渴，功業還依舊。看看飛燕，銜將春去，又是欲黃時候。爭如向、金盤滿捧，共君對酒。
玉燭新
作者：楊無咎（宋）

荒山藏古寺。見傍水梅開，一枝三四。蘭枯蕙死。登臨處、慰我魂消惟此。可堪紅紫。曾不解、和羹結子。高壓盡、百卉千葩，因君合修花史。韶華且莫吹殘，待淺搵松煤，寫教形似。此時胸次。凝冰雪、洗盡從前塵滓。吟安個字。判不寐、勾牽幽思。誰伴我、香宿蜂媒，光浮月姊。
御街行
作者：楊無咎（宋）

平生厭見花時節。惟只愛、梅花發。破寒迎臘吐幽姿，占斷一番清絕。照溪印月，帶煙和雨，傍竹仍藏雪。松煤淡出宜孤潔。最嫌把、鉛華說。暗香銷盡欲飄零，須得笛聲嗚咽。這些風味，自家領略，莫與傍人說。
柳梢青
作者：楊無咎（宋）

傲雪凌霜。平欺寒力，攙借春光。步繞西湖，興餘東閣，可奈詩腸。娟娟月轉回廊。悄無處、安排暗香。一夜相思，幾枝疏影，落在寒窗。
柳梢青
作者：楊無咎（宋）

雪豔煙痕。又要春色來到芳尊。卻憶年時，月移清影，人立黃昏。一番幽思誰論。但永夜、空迷夢魂。繞遍江南，繚牆深苑，水郭山村。
柳梢青
作者：楊無咎（宋）

茅舍疏籬。半飄殘雪，斜臥低枝。可更相宜，煙籠修竹，月在寒溪。亭亭佇立移時。判瘦損、無妨為伊。誰賦才情，畫成幽思，寫入新詩。
柳梢青
作者：楊無咎（宋）

月墮霜飛。隔窗疏瘦，微見橫枝。不道寒香，解隨羌管，吹到屏帷。箇中風味誰知。睡乍起、烏雲任敧。嚼蕊挼英，淺顰輕笑，酒半醒時。
柳梢青
作者：楊無咎（宋）

日轉牆東。幾枝寒影，一點香風。清不成眠，醉憑詩興，起繞珍叢。平生只個情鍾。漸老矣、無愁可供。最是難忘，倚樓人在，橫笛聲中。
柳梢青
作者：楊無咎（宋）

玉骨冰肌。為誰偏好，特地相宜。一段風流，廣平休賦，和靖無詩。綺窗睡起春遲。困無力、菱花笑窺。嚼蕊吹香，眉心貼處，鬢畔簪時。
柳梢青
作者：楊無咎（宋）

為愛冰姿，畫看不足，吟看不足。已恨春催，可堪風裡，飛英相逐。只應自惜高標，似羞伴、妖紅媚綠。藏白收香，放他桃李，漫山粗俗。
柳梢青
作者：楊無咎（宋）

水曲山傍。寒梢冷蕊，隱映修篁。細細吹香，疏疏沈影，惱斷迴腸。為伊駐馬橫塘。漫立盡、煙村夕陽。空嫋吟鞭，幾多詩句，不入思量。
柳梢青
作者：楊無咎（宋）

天付風流。相時宜稱，著處清幽。雪月光中，煙溪影裡，松竹梢頭。卻憎吹笛高樓。一夜裡、教人鬢秋。不道明朝，半隨風遠，半逐波浮。
柳梢青
作者：楊無咎（宋）

屋角牆隅。佔寬閒處，種兩三株。月夕煙朝，影侵窗牖，香徹肌膚。群芳欲比何如。癯儒豈、膏梁共途。因事順心，為花修史，從記中書。
柳梢青
作者：楊無咎（宋）

瑞鴨煙濃。曉來弦管，聲在霜空。卻退寒威，借回春色，滿苑香風。幾時人下瑤宮。記千載、今朝慶逢。滿捧瑤觴，芝蘭叢裡，錦繡光中。
柳梢青
作者：楊無咎（宋）

江月軒中。拍堤新漲，繞院薰風。深注瑤觴，低歌金縷，聲在晴空。新詞盡索無窮。斷酩酊、衰顏為紅。願得年年，繁枝子滿，綠葉陰濃。
柳梢青
作者：楊無咎（宋）

槐夏風清。霽天欲曉，武曲增明。元是今朝，曾生名將，力佐中興。朝家息馬休兵。享逸樂、嬉遊太平。憂國胸襟，平戎材略，分付瑤觥。
柳梢青
作者：楊無咎（宋）

灼灼紅榴，垂垂綠柳，庭戶清和。羅綺香中，十分春酒，幾疊高歌。遐齡欲問如何。記平日、陰功數多。千載今朝，笑看池面，龜戲青荷。
柳梢青
作者：楊無咎（宋）

小閣深沈，酒醺香暖，容易眠熟。夢入仙源，桃紅似火，李瑩如玉。覺來幾許悲涼，記永夜、傳杯換燭。繡被薰香，寶釵落枕，同論心曲。
柳梢青
作者：楊無咎（宋）

送雁迎鴻，未寒時節，已涼天氣。針線倦拈，簾幃低卷，別般風味。敧眠夢到山中，共老幼、扶攜笑喜。桑柘影深，雞豚香美，家家人醉。
柳梢青
作者：楊無咎（宋）

暴雨生涼。做成好夢，飛到伊行。幾葉芭蕉，數竿修竹，人在南窗。傍人笑我恓惶。算除是、鐵心石腸。一自別來，百般宜處，都入思量。
解連環
作者：楊無咎（宋）

素書誰託。嗟鱗沈雁斷，水遙山邈。問別來、幾許離愁，但只覺衣寬，不禁消薄。歲歲年年，又豈是、春光蕭索。自無心、強陪醉笑，負他滿庭花葯。援琴試彈賀若。盡清於別鶴，悲甚霜角。怎似得、斜擁檀槽，看小品吟商，玉纖推卻。旋暖燻爐，更自炷、龍津雙萼。正懷思、又還夜永，燭花自落。
踏莎行
作者：楊無咎（宋）

燈月交光，笙簧遞響。繁華依舊昇平樣。心期休卜紫姑神，文章曾照青藜杖。歌落梁塵，酒搖鱗浪。暫還南國同邀賞。明年侍輦向端門，卻瞻日表青霄上。
探春令
作者：楊無咎（宋）

梅英粉淡，柳梢金軟，蘭芽依舊。見萬家、燈火明如晝。正人月、圓時候。挨香傍玉偷攜手。盡輕衫寒透。聽一聲、畫角催殘漏。惜歸去、頻回首。
探春令
作者：楊無咎（宋）

雪梅風柳，弄金勻粉，峭寒猶淺。又還近、三五銀蟾滿。漸玉漏、聲初短。尊前重約年時伴。拈燈詞先按。便直饒、心似蛾兒撩亂。也有春風管。
探春令
作者：楊無咎（宋）

搦兒身分，測兒鞋子、捻兒年紀。著一套、時樣不肯紅，甚打扮、諸餘濟。回頭一笑千嬌媚。知幾多深意。奈月華、燈影交相照，誚沒個、商量地。
探春令
作者：楊無咎（宋）

東風初到，小梅枝上，又驚春近。料天台不比，人間日月，桃萼紅英暈。劉郎浪跡憑誰問。莫因詩瘦損。怕桑田變海，仙源重返，老大無人認。
人月圓
作者：楊無咎（宋）

風和日薄餘煙嫩，測測透鮫綃。相逢且喜，人圓玳席，月滿丹霄。爛遊勝賞，高低燈火，鼎沸笙簫。一年三百六十日，願長似今宵。
人月圓
作者：楊無咎（宋）

月華燈影光相射。還是元宵也。綺羅如畫，笙歌遞響，無限風雅。鬧蛾斜插，輕衫乍試，閒趁尖耍。百年三萬六千夜，願長如今夜。
眼兒媚
作者：楊無咎（宋）

柳腰花貌天然好，聰慧更溫柔。千嬌百媚，一時半霎，不離心頭。是人總道新來瘦，也著甚來由。假饒薄命，因何瘦了，剗地風流。
倒垂柳
作者：楊無咎（宋）

南州初會遇。記惺惺、說底語。而今精神□，傾下越風措。雍門人獨夜，客舍停杯處。餘香應未泯，憑君重唱金縷。移宮易羽。縱有離愁休怨訴。客裡□淒涼，怕聽斷腸句。情山曲海，君已心相許。驂鸞乘月，正好同歸去。
南歌子
作者：楊無咎（宋）

露寵妝成態，風扶醉裡身。謾勞驛使走征塵。嶺外隴頭處、不知春。詩思如清水，毫端妙入神。可憐徒效越娘顰。為問吟哦摹寫、幾曾真。
南歌子
作者：楊無咎（宋）

小雨疏疏過，長江滾滾流。落霞殘照晚明樓。又是一番重午，身寄南州。羅綺紛香陌，魚龍漾彩舟。不堪回首鳳池頭。誰道於今霜鬢，猶自淹留。
南歌子
作者：楊無咎（宋）

波靜明如染，山光翠欲流。晚來乘興上章樓。樓外誰歌新唱，知有黃州。擬泛銀可浪，聊乘藕葉舟。蓬山應自隱鰲頭。借問謫仙何在，今為誰留。
南歌子
作者：楊無咎（宋）

笛噴風前曲，歌翻意外聲。年來老子厭風情。可是於君一見、眼雙明。枕臂聽殘漏，停杯對短檠。直教筆底有文星。欲狀此時情味、若為成。
南歌子
作者：楊無咎（宋）

巾染烏煙碧，衣拖曉露鮮。盈盈風骨小神仙。特地勾牽處士、夢巫山。星宿羅胸次，牙籤弄指端。憑君為算小行年。試問與伊結得、幾生緣。
南歌子
作者：楊無咎（宋）

彩縷牽腸斷，明珠暗滴圓。從頭顆顆手親穿。寄與仙鄉同結、此生緣。和串攏瑜臂，連雲墜雪肩。迴圈密數對沈煙。似我真情不斷、永相聯。
西江月
作者：楊無咎（宋）

沙上鷗群□戲，雲端雁陣斜鋪。殷勤特為故人書。寫盡衷腸情素。名字縱非儔匹，夤緣自合歡娛。儘教塗抹費工夫。到底翻成吃醋。
西江月
作者：楊無咎（宋）

態度雪香花瘦，情懷雨潤雲溫。故將淡墨寫精神。記得洗妝餘暈。只恐妖嬈未似，誰雲彼此難分。別來憔悴不堪論。相對無言有恨。
生查子
作者：楊無咎（宋）

秋深郎未歸，月上人初靜。無語意遲遲，步轉梧桐影。羅衣寬莫裁，雲鬢松還整。誰與問相思，立盡清宵永。
生查子
作者：楊無咎（宋）

秋來愁更深，黛拂雙蛾淺。翠袖怯春寒，修竹蕭蕭晚。此意有誰知，恨與孤鴻遠。小立背西風，又是重門掩。
生查子
作者：楊無咎（宋）

妖嬈百種宜，總在春風面。含笑又和嗔，莫作丹青現。問著卻無言，覷了還回盼。底處奈思量，捲了還重展。
甘草子
作者：楊無咎（宋）

秋暮。永夜西樓，冷月明窗戶。夢破櫓聲中，憶在松江路。敧枕試尋曾遊處。記歷歷、風光堪數。誰與浮家五湖去。盡醉眠秋雨。
鷓鴣天
作者：楊無咎（宋）

湖上風光直萬金。芙蓉並蒂照清深。須知花意如人意，好在雙心同一心。詞共唱，酒俱斟。夜闌扶醉小亭陰。當時比翼連枝願，未必風流得似今。
鷓鴣天
作者：楊無咎（宋）

休倩傍人為正冠。披襟散發最宜閒。水雲況得平生趣，富貴何曾著眼看。低拍棹，稱鳴鑾。一尊長向枕邊安。夜深貪釣波間月，睡起知他日幾竿。
鷓鴣天
作者：楊無咎（宋）

不學真空不學仙。不居塵市不居山。時沽魯酒供詩興，莫管吳霜點鬢斑。只麼去，幾時還。豈知魂夢□□間。憑君休作千年調，到處惟□一味閒。
鷓鴣天
作者：楊無咎（宋）

蕙性柔情忒可憐。盈盈真是女中仙。披圖一見春風面，攜手疑同玳瑁筵。揮象管，擘蠻箋。等閒寫就碧雲篇。風流意態猶難畫，瀟灑襟懷怎許傳。
天下樂
作者：楊無咎（宋）

雪後雨兒雨後雪。鎮日價、長不歇。今番為寒忒太切。和天地、也來廝鱉。睡不著、身心自暗攧。這況味、憑誰說。枕衾冷得渾似鐵。只心頭、些個熱。
玉抱肚
作者：楊無咎（宋）

同行同坐。同攜同臥。正朝朝暮暮同歡，怎知終有拋嚲。記江皋惜別，那堪被、流水無情送輕舸。有愁萬種，恨未說破。知重見、甚時可。見也渾閒，堪嗟處、山遙水遠，音書也無個。這眉頭、強展依前鎖。這淚珠、強抆依前墮。我平生、不識相思，為伊煩惱忒大。你還知麼。你知後、我也甘心受催挫。又只恐你，背盟誓、似風過。共別人、忘著我。把洋瀾在，都卷盡與，殺不得、這心頭火。
雨中花令
作者：楊無咎（宋）

惆悵紅塵千里。恨死撥、浮名浮利。欠我溫存，少伊撋就，兩處懸懸地。擬待歸來伏不是。更與問、孤眠子細。月照紗窗，曉燈殘夢，可㬠惡姿味。
雨中花令
作者：楊無咎（宋）

已是花魁柳冠。更絕唱、不容同伴。畫鼓低敲，紅牙隨應，著個人勾喚。慢引鶯喉千樣轉。聽過處、幾多嬌怨。換羽移宮，偷聲減字，不願人腸斷。
雨中花令
作者：楊無咎（宋）

自是雲溫雨潤。誚不解、佯嗔偷悶。傾坐精神，忺人情性，眉際生春暈。語帶京華清更韻。聽婭奼、鶯喉嬌穩。別後相思，心頭欲見，覓個燈花信。
夜行船
作者：楊無咎（宋）

不假鉛華嫌太白。玉搓成、體柔腰搦。明月堂深，蓮花杯軟，情重自斟瓊液。寄語碔砆休並色。信秦城、未教輕易。絳闕樓成，藍橋藥就，好吹簫共乘鸞翼。
夜行船
作者：楊無咎（宋）

醉袖輕攏檀板轉。聽聲聲、曉鶯初囀。花落江南，柳青客舍，多少舊愁新怨。我也尋常聽見慣。渾不似、這翻撩亂。調少情多，語嬌聲咽，曲與寸腸俱斷。
夜行船
作者：楊無咎（宋）

寶髻雙垂煙一縷。年紀小、未週三五。壓一精神，出群標格，偏向眾中翹楚。記得譙門初見處。禁不定、亂魂飛去。掌託鞋兒，肩拖裙子，悔不做、閒男女。
夜行船
作者：楊無咎（宋）

怪被東風相誤。落輕帆、暫停煙渚。桐樹陰森，茅簷瀟灑，元是那回來處。相與狂朋沽綠醑。聽胡姬、隔窗言語。我既痴迷，君還留戀，明日慢移船去。
夜行船
作者：楊無咎（宋）

夾岸綺羅歡聚。看喧喧、彩舟來去。晴放湖光，雨添山色，誰識總相宜處。輸與騷人知勝趣。醉臨流、戲評坡句。若把西湖比西子，這東湖、似東鄰女。
兩同心
作者：楊無咎（宋）

行看不足。坐看不足。柳條短、斜倚春風，海棠睡、醉敧紅玉。清堪掬。桃李漫山，真成粗俗。遙夜幾番相屬。暗魂飛逐。深酌酒、低唱新聲，密傳意、解回嬌目。知誰福。得似風流，可伊心曲。
兩同心
作者：楊無咎（宋）

秋水明眸、翠螺堆發。卻扇坐、羞落庭花，凌波步、塵生羅襪。芳心發。分付春風，恰當時節。漸解愁花怨月。忒貪嬌劣。寧寧地、情態於人，惺惺處、語言低說。相思切。不見須臾，可堪離別。
兩同心
作者：楊無咎（宋）

月可中庭，夜涼初燕。見個人人、越格風流，饒濟濟、入時打扮。小從容，不似前回，匆匆得見。坐上不禁腸斷。捧杯深勸。爭敢望、白雪新聲，唯啜得、秋波一眄。告從今，休要教人，千呼萬喚。
兩同心
作者：楊無咎（宋）

枕簟涼生秋早。夢魂忒好。見玉人、且喜且悲，挨瓊臉、廝偎廝抱。信言多磨，剛被山禽，一聲催曉。覺來滿船清悄。愁恨多少。知是我、憐你心微，知是你、與我情厚。謝殷勤，不易山遙水遠尋到。
烏夜啼
作者：楊無咎（宋）

不禁枕簟新涼。夜初長。又是驚回好夢、葉敲窗。江南望。江北望。水茫茫。贏得一襟清淚、拌餘香。
朝天子
作者：楊無咎（宋）

小閣寬如掌。佔螺浦、山川夷曠。千奇萬狀。見雲煙收放。更永夜、風生明月上。用取真成無盡藏。誰共賞。徙倚撫、危欄吟望。
步蟾宮
作者：楊無咎（宋）

桂花馥郁清無寐。覺身在、廣寒宮裡。憶吾家、妃子舊遊，瑞龍腦、暗藏葉底。不堪午夜西風起。更颭颭、萬絲斜墜。向曉來、卻是給孤園，乍驚見、黃金布地。
步蟾宮
作者：楊無咎（宋）

一斑兩點從初起。這手腳、漸不靈利。揹人只待暗搔爬，腥臭氣、薰天炙地。下梢管取好膿水。要潔淨、怎生堪洗。自身作壞匹如閒，更和傍人帶累。
長相思
作者：楊無咎（宋）

急雨迴風，淡雲障日，乘閒攜客登樓。金桃帶葉，玉李含朱，一尊同醉青州。福善橋頭。記檀槽悽絕，春筍纖柔。窗外月西流。似潯陽、商婦鄰舟。況得意情懷，倦妝模樣，尋思可奈離愁。何妨乘逸興，甚征帆、只抵蘆洲。月卻花羞。重見想、歡情更稠。問何時，佳期卜夜，如今雙鬢驚秋。
曲江秋
作者：楊無咎（宋）

前山雨歇。愛竹樹低陰，軒窗無熱。珠箔半垂，清風細繞，蕭蕭吹華髮。珍簟粲枕設。珊瑚瘦，琉璃滑。永日敧枕，知誰是伴，舊書重揭。清絕。輕雲淡月。夢同泛、滄波萬疊。杯盤狼籍處，相扶就枕，歡笑歌翻雪。轉棹小溪灣，人家燈火斷明滅。正攜手，無端驚回，檻外數聲鶗鴂。
曲江秋
作者：楊無咎（宋）

香消燼歇。換瀋水重燃，薰爐猶熱。銀漢墜懷，冰輪轉影，冷光侵毛髮。隨分且宴設。小槽酒，真珠滑。漸覺夜闌，烏紗露濡，畫簾風揭。清絕。輕紈弄月。緩歌處、眉山怨疊。持杯須我醉，香紅映臉，雙腕凝霜雪。飲散晚歸來，花梢指點流螢滅。睡未穩，東窗漸明，遠樹又聞鶗鴂。
曲江秋
作者：楊無咎（宋）

鳴鳩怨歇。對急雨過雲，暗風吹熱。漠漠稻田，差差柳岸，新沐青絲髮。樓上素琴設。愛流水，隨弦滑。深炷龍津，濃燻絳幃，博山頻揭。超絕。遙岑吐月。照蒼茜、重重疊疊。恍然身在處，渾疑同泛，花舫波噴雪。滉漾醉魂醒，驚呼不是漚生滅。佇望久，空嘆無才可賦，厭聽鶗鴂。
點絳唇
作者：楊無咎（宋）

小閣清幽，膽瓶高插梅千朵。主賓歡坐。不速還容我。換羽移宮，絕唱誰能和。伊知麼。暫聽些個。已覺絲成裹。
柳梢青
作者：楊無咎（宋）

漸近青春，試尋紅瓃，經年疏隔。小立風前，恍然初見，情如相識。為伊只欲顛狂，猶自把、芳心愛惜。傳與東君，乞憐愁寂，不須要勒。
柳梢青
作者：楊無咎（宋）

嫩蕊商量。無窮幽思，如對新妝。粉面微紅，檀唇羞啟，忍笑含香。休將春色包藏。抵死地、教人斷腸。莫待開殘，卻隨明月，走上回廊。
柳梢青
作者：楊無咎（宋）

粉牆斜搭。被伊勾引，不忘時霎。一夜幽香，惱人無寐，可堪開幣。曉來起看芳叢，只怕裡、危梢欲壓。折向膽瓶，移歸芸閣，休薰金鴨。
柳梢青
作者：楊無咎（宋）

目斷南枝。幾回吟繞，長怨開遲。雨浥風欺，雪侵霜妒，卻恨離披。欲調商鼎如期。可奈向、騷人自悲。賴有毫端，幻成冰彩，長似芳時。
法曲散序・法曲
作者：曹勳（宋）

飛金走玉常賓士。日上還西。自古待著長繩系。算塵心、謾勞役堪悲。盤古到此際。桑田變海，海覆成陸高低。噫嘻。下土是凡質容儀。壽考能消，幾日支援。念一世。真若朝榮暮落難期。幸有志、日傳得神仙希夷。希夷。堪為千古人師。
法曲歌頭・法曲
作者：曹勳（宋）

柱史乘車，青牛駕軛，紫雲覆頂，函關令已前知。西升稍駐，尹喜虔恭誓。求老子。親談道德微旨。五千餘言，俱救末俗，度脫令鹹歸生理。體元機。人間方解道術，兼明治身，與國階梯。更有黃庭，專分二境，內外皆舉璇題。羽客見者，傾誠懇誦合彝儀。萬神潛禮。密奉二經，炷香靜默，心無競，靡端倪。得失掃去，意海澄流要體。內景防愆失。外景忘疲。閬風蓬島豈能移。唸誦靈辭。指群迷。
法曲遍第一・法曲
作者：曹勳（宋）

麗景早春時。正花漏初遲。東君出震，太和應物，恍惚中立丹基。天風卦成隨象，記合成□□□□□□□必相契。三千六百火候，密運精微。蒸入肌膚，嫩紅潮頰，自然舊容生輝。情志。鄙凡塵，瑤圃滿眼，都看桃李。晴雲萬疊開異色。靈光湛湛增秀逸。與道合。真境丹房，隨時沐浴，亦向朝夕。
法曲遍第二・法曲
作者：曹勳（宋）

向虛靖晨起。朝元意達，衝漠怡怡。三天澄映，九光霽碧，如有鶴舞鸞飛。泛空際。瑤室明輝。動與真期。至理常寂，戶庭無遠，欣欣端比。侍宴日在瑤池。師友多閒，抱琴沽酒度曲，笑採華芝。九節倚筇時。何須釣月眠石，尋覓佔淵靜逸。樂修持。澹然靈府泳真諦。怡養丹光裡。春已收功，自育火棗交梨。
法曲遍第三・法曲
作者：曹勳（宋）

珠星璧月，晝景夜色相催。正陽炎序火府，龍珠蘊照，冰海融澌。洞天春常好，日日琪花，瓊蕊芳菲。絳景無別，惟似琉璃。平地環繞清泚。火中生蓮，會成真物，更取海底龜兒。勝熱滌暑風，全形瑩若冰肌。常存道意。鑠石流金無畏。共協混元一氣。入衝極。覺自己。乾體還歸。
法曲第四・法曲
作者：曹勳（宋）

南薰殿閣，卷窗戶新翠。池沼十頃淨，俯橋影橫霓。龜魚自樂，潺潺螭口，流水照碧，芰荷綠滿長堤。柳煙水色，一派漣漪。松竹陰中，細風緩引涼吹。琴韻響，玉德鳳軫，聲傳瑤徽。疏襟曳履。或行或憑几。待飲徹、玉鼎雲英，怎更有炎曦。
法曲入破第一・法曲
作者：曹勳（宋）

秋容應節，漸肅景入窗扉。碧洞連翠微。商律回巖桂。金精壯盛時。擁蟾輪、生素輝。啟口天為侶，是列仙行綴。心均太上，欲度世緣無虧。用定力堅持。奉真常，惟凝寂。忱誠貫斗極。賜長生，仍久視。洞達虛皇位。德壽高與天齊。
法曲入破第二・法曲
作者：曹勳（宋）

清晝靜居香冷，風動萬年枝。涼應兌卦體。秋色鳴輕颸。冥心運正一。御鐵牛、耕寸地。都種金錢花，秀色照戊己。新霜萬物凋謝，我常無為。衝起浩然氣。抱沖和，人間世。登高共賞宴，泛東籬。菊盡醉。誰會。登高意表、迥出凡塵外。
法曲入破第三・法曲
作者：曹勳（宋）

光鋪曉曦。雲影拂霜低。空闊飛鴻過，兩三行、向天際。晴景乍升，晃疏欞，蜂翅迷。密障紅爐暖，香縷飄煙細。超然坐久，幽徑試尋寒梅。酥點竹間稀。正疏蓓吐南枝。微陽動細蕊。任斜日、沈澹暉。慘慘寒威。晚知皓雪欲垂垂。
法曲入破第四・法曲
作者：曹勳（宋）

黃鍾正嚴凜，飛舞屑瓊瑰。清賞豐年瑞。雲液喜傳杯。陰爻會見覆，動一陽、生浩氣。誰問添宮線，煉功在金液。晴簷試暖，表裡瑩如無疵。庭柳漏春信，更萱色、侵苔砌。優遊歲向晚，嘆人間時序疾。還捧椒觴，羽衣禮無極。
法曲第五煞・法曲
作者：曹勳（宋）

多景推移。便似風燈裡。將塵寰喻，塵裡白駒過隙。今世過卻，來生何處覓。失時節。生死到來嗟何及。勤而行之。競力待與、鍾呂相期。三千行滿，連環脫下已。駕青鸞素鶴朝太微。
大椿
作者：曹勳（宋）

梅擁繁枝，香飄翠簾，鈞奏嚴陳華宴。誠孝感南極，老人星垂眷。東朝功崇慶遠，享五福、長樂金殿。茲時壽協七旬，慶古今來稀見。慈顏綠髮看更新，玉色粹溫，體力加健。導引沖和氣，覺春生酒面。龍章親獻龜臺祝，與中宮、同誠歡忭。億萬斯年，當蓬萊、海波清淺。
花心動
作者：曹勳（宋）

椒柏稱觴，撫寰瀛佳辰，正臨端月。瑞應屢臻，宮篽多祥，氣候暖回微冽。聖母七旬壽，敻無前、天心昭格。溥慶處，坤珍效祉，宴開清切。金殿簫韶備設。鏘鈞奏留雲，舞容迴雪。赭袍繡擁，褘翟同誠，遞捧玉杯歡悅。願將億萬喜，祝億萬、從茲無缺。太平主，永隆聖孝鳳闕。
保壽樂
作者：曹勳（宋）

和氣暖回元日，四海充庭琛貢至。仗衛儼東朝，鬱鬱蔥蔥，響傳環佩。鳳歷無窮，慶慈闈上壽，皇情與天俱喜。念永錫難老，在昔難比。六宮嬪嬙羅綺。奉聖德、坤寧俱備。簫韶動鈞奏，花似錦，廣筵啟。同祝宴賞處，從教月明風細。億載享溫凊，長生久視。
宴清都
作者：曹勳（宋）

畫幕明新曉。晴日薄，小春微動花柳。宸闈薦祉，東朝誕育，載光坤厚。朱顏內鼎丹就。喜自得、長生妙有。奉冕旒、衣彩坤珍，同耀帕羅珠袖。鈞奏。翠羽簾垂，三千粉色，花明如繡。歌聲緩引，梁塵暗落，五雲凝晝。龍香繞斟芳酒。盡夜飲、何妨禁漏。萬萬載、常向慈寧，俱獻聖壽。